# Saló de l'Automòbil de París

El Saló de l'Automòbil de París (nom oficial Mondial de l'Automobile) és un dels salons de l'automòbil més grans i més prestigiosos del món que se celebra cada dos anys a París. La primera edició fou el 1898 i el visitaren unes 140.000 persones. El 2014 tingué lloc la 82a edició, que van visitar més d'1.200.000 de persones i que comptà amb un centenar de novetats.
Inicialment el saló s'anomenava Exposition internationale de l'automobile, du cycle et des sports però el 1919 passa a denominar-se simplement Salon de l'Automobile. Després del lapse de 1939 a 1945, en què no es realitzà a causa de la guerra, el saló anà creixent fins que el 1954 va batre el rècord de visitants amb més d'un milió de persones. A partir de llavors el saló va seguir creixent però a un ritme més lent. Des de 1976 se celebra de forma biennal i en els anys parells, alternant-se així amb el de Frankfurt, mentre que el 1988 pren la seva denominaicó actual: Mondial de l'Automobile. El saló de París, el de Frankfurt, el de Ginebra, el de Beijing i el de Detroit són els salons de l'automòbil més grans del món.
L'edició de 2012 fou del 29 de setembre al 14 d'octubre. Participaren 270 marques de 21 països diferents i es presentaren fins a 80 novetats mundials. Es presentaren cotxes de concepte com l'híbrid endollable BMW Concept Active Tourer i els elèctrics BMW i3 i l'e-XIV de SsangYong. Nissan presentà el TeRRA, un vehicle que combina una pila d'hidrogen amb tres motors elèctrics. També destacà l'híbrid coupé que presentà Lexus, el LF-CC. Peugeot i Citroën també presentaren novetats, el Peugeot 208 GTi, la versió descapotable del Citroën DS3 i el C3 Picasso 2013.
L'edició de 2014 fou del 4 al 19 d'octubre i comptà amb un centenar de novetats. Hi hagué una forta presència de models amb baix nivell d'emissions, sobretot l'híbrid endollable i l'elèctric pur, els carburants alternatius i una reducció dels motors. Quant a híbrids endollables, Renault va presentar el seu primer model d'aquest tipus, l'Eolab; Lamborghini, l'esportiu Asterion; Porsche, el Cayenne e-Hybrid; mentre que BMW presentà la versió híbrida del seu model X5. També es presentaren models híbrids d'aire comprimit: el C4 Cactus Airflow 2l de Citroën i el 208 de Peugeot. Tanmateix, algunes de les marques presents altres anys no hi participaren, és el cas de McLaren, Chrysler, Chevrolet i Saab/Spyker. Algunes perquè han tancat i d'altres perquè ja no estan en el mercat europeu. A més, no hi hagué cap fabricant xinès, a excepció de Volvo.

## Referències

* ↑ Hall, Tom. «The Best of the 2014 Paris Motor Show in Pictures». Bloomberg, 02-10-2014. [Consulta: 25 gener 2015].
* ↑ «Los años que cambiaron para siempre el Salón del Automóvil de París». Motor pasión, 23-09-2014. [Consulta: 25 gener 2015].
* 1 2 Garrett, Jerry «The Shrinking Paris Auto Show». The New York Times, 28-10-2014.
* ↑ «El Salón del Automóvil de París abre sus puertas al público». La Vanguardia, 29-09-2012.
* ↑ «Salón del Automóvil de París: las últimas novedades». La Vanguardia, 18-09-2012.
* ↑ «París expone la reinvención continua del automóvil». La Vanguardia, 02-10-2014.

## Enllaços externs

* Web oficial Arxivat 2015-01-15 a Wayback Machine.